**EGYSÉGES SZERKEZETBEN**

**A büntetés-végrehajtás országos parancsnokának  
11/2015. (I.23) OP**

***s z a k u t a s í t á s a***

***az Igazságügyi Megfigyelő és Elmegyógyító Intézet  
járóbeteg-szakellátásának igénybevételéről, a beutalás rendjéről***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján - figyelemmel a kényszergyógykezelés és az ideiglenes kényszergyógykezelés végrehajtásáról, valamint az Igazságügyi Megfigyelő és Elmegyógyító Intézet feladatiról szóló 13/2014. (XII. 16) IM rendelet 2 §. (2) bekezdésére - az alábbi szakutasítást adom ki.

1.  A szakutasítás hatálya a büntetés-végrehajtási intézetekre terjed ki.

2.  Az Igazságügyi Megfigyelő és Elmegyógyító Intézet (továbbiakban: IMEI) a működési engedélyében foglaltak szerint speciális járóbeteg-szakellátást nyújt (ambuláns szakrendelés keretében) pszichiátria, általános neurológia, pszichiátriai gondozás, addiktológia szakmákban, amelynek során elvégzi a büntetés-végrehajtási intézetekből beutalt fogvatartottak (a továbbiakban: beutaltak) ideggyógyászati, elmegyógyászati szakorvosi vizsgálatát, a pszichiátriai betegek gondozását, a személyiségzavarban szenvedők komplex diagnosztikai kivizsgálását, valamint a kábítószer fogyasztással összefüggésben felmerülő szakfeladatokat.

3.  A szakrendelésre beutaltakat hetente, az országos körszállítással, illetve a budapesti intézetekben elhelyezetteket csütörtökön kell előállítani. A szakrendelés a visszaszállítások végrehajtása érdekében 8 órától 13 óráig tart.

4.  A szakrendelések 3. pontban meghatározott időtartama alatt - a szakmai színvonal megtartása érdekében - kizárólag az előjegyzett, orvosi beutalóval rendelkező betegek (maximum 50 fő) vizsgálata végezhető el.

5.  A beutaltak előjegyzését munkanapokon, 9-14 óra között az IMEI ambulanciáján telefon vagy elektronikus levél útján kell kezdeményezni. Az előjegyzést kérelmező büntetés-végrehajtási intézet számára az ambulanciáért felelős szakápoló 2 munkanapon belül előjegyzési időpontot biztosít.

*Módosította: 10/2017 OP szakutasítás, 2017.01.31.*

6.  Az orvosi beutalón fel kell tüntetni a beutalt személyes adatait, a TAJ és naplósorszámot, a feltételezett diagnózist (BNO), továbbá a beutalást indokoló tüneteket, észleléseket. A beutalóhoz csatolni kell a rendelkezésre álló szakorvosi véleményeket, az elvégzett vizsgálatok leleteit.

7.  Pszichiátriai és addiktológiai gondozás, neurológiai szakorvosi kontrollvizsgálat érdekében az IMEI szakorvosa a beutaltat indokolt esetben visszarendeli. A visszarendelési időpont csak elháríthatatlan akadály esetén módosítható, melyről értesíteni kell az IMEI-t, az újabb előjegyzés kezdeményezésével.

8.  A járóbeteg-szakellátásra, előjegyzés alapján érkező beutaltat a szakorvos indokolt esetben a megfelelő fekvő betegellátó osztályra irányítja tovább.

9.  A sürgősségi beutalásra a területileg illetékes szakellátó hely közreműködését követően kerülhet sor, az 6. pontban meghatározottak szerint kiállított orvosi beutalóval. A beutalásról az IMEI-t előzetesen tájékoztatni kell.

10. Jelen szakutasítás a kiadás napján lép hatályba azzal, hogy rendelkezésit 2015. január 1-től alkalmazni kell.

11. Hatályát veszti az Igazságügyi Megfigyelő és Elmegyógyító Intézet járóbeteg-szakellátásának igénybevételéről, a beutalás rendjéről szóló 1-1/57/2008. (IK Bv. Mell. 7.) OP intézkedés.

12. A szakutasítás tartalmát az érintett személyi állománynak oktatni kell.

**Csóti András bv.vezérőrnagy**országos parancsnok